SETกระอักเลือด! ปิดเช้ารูดหนัก47จุด หลัง”ดาวน์โจนส์”ดิ่งนรกกว่า800จุด รับปัจจัยลบหลายด้าน
SETกระอักเลือด! ปิดเช้ารูดหนัก47จุด หลัง"ดาวน์โจนส์"ดิ่งนรกกว่า800จุด รับปัจจัยลบหลายด้าน โดยดัชนีปิดเช้านี้ที่ระดับ 1,675.09 จุด ลดลง 46.73 จุด หรือ 2.71% มูลค่าการซื้อขาย 4.65 หมื่นลบ. 
11 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (11 ต.ค.) ระดับ 1,675.09 จุด ลดลง 46.73 จุด หรือ 2.71% มูลค่าการซื้อขาย 4.65 หมื่นลบ. ขณะที่ดัชนีเฉลี่ยอุตสาหกรรมดาวโจนส์ (Dow Jones Futures) ปิดวานนี้ (10 ต.ค.) ที่ระดับ 25,598.74 จุด ดิ่งลง 831.83 จุด หรือ 3.15% ส่วนดัชนีดาวโจนส์ล่วงหน้า (Dow Jones Futures) ณ เวลา 12.54 น. (ตามเวลาประเทศไทย) อยู่ที่ระดับ 25,247.00 จุด ปรับตัวลดลง 272 จุด หรือ 1.07%
10 หุ้นกดดัชนีเช้านี้

ด้าน นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวลงแรงตามตลาดหุ้นทั่วโลก หลังจากที่ตลาดสหรัฐฯร่วงกว่า 800 จุดเมื่อวานนี้ รับผลจากอัตราผลตอบแทนพันธบัตรสหรัฐฯ (Bond Yield) ปรับตัวสูงขึ้น และแนวโน้มเงินเฟ้อ และอัตราดอกเบี้ยก็จะปรับตัวขึ้นด้วย รวมถึงกองทุนการเงินระหว่างประเทศ (IMF) ได้ออกมาพูดว่าหุ้นสหรัฐฯแพงไปแล้ว พร้อมแนะนำให้ลดพอร์ต ด้วยประเด็นหลายอย่างดังกล่าวนี้อาจเป็นส่วนที่ทำให้ดาวโจนส์ร่วงแรง และส่งต่อมาที่ตลาดในเอเชีย โดยเฉพาะตลาดในแถบเอเชียเหนือเช้านี้ร่วงเฉลี่ยเกือบ 4% อย่างไรก็ดีให้จับตาดูดาวโจนส์คืนนี้จะฟื้นตัวได้หรือไม่
ส่วนตลาดบ้านเราถือว่ายังปรับตัวลงน้อย หากคิดจากเมื่อวานนี้ที่ดัชนีฯปรับตัวขึ้นไปกว่า 20 จุด ซึ่งส่วนหนึ่งอาจเป็นเพราะตลาดบ้านเราได้รับแรงหนุนจากการเลือกตั้ง ที่เชื่อว่าจะเกิดขึ้น ทำให้ตลาดบ้านเราปรับตัวลงน้อยกว่าตลาดเพื่อนบ้านในช่วงที่ผ่านมาด้วย
สำหรับแนวโน้มการลงทุนในช่วงบ่ายนี้ นายธนเดช กล่าวว่า ตลาดฯคงจะยังติดลบอยู่ พร้อมให้แนวรับ 1,665 จุด ส่วนแนวต้าน 1,690-1,700 จุด
 
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT &lt;XD&gt; มูลค่าการซื้อขาย 4,618.52 ล้านบาท ปิดที่ 51 บาท ลดลง 3 บาท
CPALL  มูลค่าการซื้อขาย 2,760.25 ล้านบาท ปิดที่ 66.75 บาท ลดลง 2.25 บาท
IVL   มูลค่าการซื้อขาย 1,968.69 ล้านบาท ปิดที่ 56.50 บาท ลดลง 2 บาท
PTTEP  มูลค่าการซื้อขาย 1,909.91 ล้านบาท ปิดที่ 146 บาท ลดลง 6 บาท
PTTGC   มูลค่าการซื้อขาย 1,709.79 ล้านบาท ปิดที่ 76.75 บาท ลดลง 2.75 บาท